आर्मी र प्रदेश ५ विजयी
पहिलो इनिङ्सको ब्याटिङ फितलो भएपछि एक्सेल्सिया प्रधानमन्त्री कप क्रिकेट प्रतियोगिता २०७५ अन्तर्गत आइतबार त्रिभुवन आर्मी क्लब र प्रदेश ५ ले सहज जित दर्ता गरेका छन् । आर्मीले प्रदेश ४ लाई ९ विकेटले हराउँदा प्रदेश ५ ले पनि कर्णाली प्रदेशलाई सोही अन्तरले पराजित गर्‍यो ।
काठमाडौँ — पहिलो इनिङ्सको ब्याटिङ फितलो भएपछि एक्सेल्सिया प्रधानमन्त्री कप क्रिकेट प्रतियोगिता २०७५ अन्तर्गत आइतबार त्रिभुवन आर्मी क्लब र प्रदेश ५ ले सहज जित दर्ता गरेका छन् । आर्मीले प्रदेश ४ लाई ९ विकेटले हराउँदा प्रदेश ५ ले पनि कर्णाली प्रदेशलाई सोही अन्तरले पराजित गर्‍यो ।कीर्तिपुरस्थित त्रिवि क्रिकेट मैदानमा पहिलो ब्याटिङको निम्तो पाएको कर्णाली प्रदेशले २३ औं ओभरमा अलआउट हुनुअघि ५५ रन मात्र जोड्न सक्यो । समूह चरणको अन्तिम खेलमा पहिलो जित खोजिरहेको कर्णालीले अत्यन्तै खराब सुरुआत पायो । प्रदेश ५ का कप्तान शक्ति गौचनले चौथो ओभरको पहिलो बलमा ओपनर प्रकाश जैसीलाई एलबीडब्लू धरापमा पार्दै खाता नखोली पेभेलियन फर्काए । त्यसै ओभरको अन्तिम बलमा दिनेश पुन पनि शून्यमा बोल्ड भए । अर्को ओभरमा कृष्ण कार्कीले कर्णालीका कप्तान रवीन्द्रजंग शाहीलाई ७ रनमा पेभेलियन फर्काए । त्यसपछि लगातार दुई ओभरमा टेक सलामी (१) र सौगात कार्की (०) आउट भएपछि कर्णाली ८–५ को दयनीय स्थितिमा पुग्यो ।दिवान पुन (९) र विजय विष्ट (१७) ले छैटौं विकेटका लागि ३१ रनको साझेदारी गर्दै टोलीको स्कोर उकासेका थिए । दुवै खेलाडी विक्रम भुसालको बलमा क्याच आउट भएपछि कर्णालीको स्कोर गति रोकियो । लालबहादुर अधिकारीले २३ औं ओभरमा दुई विकेट लिँदै कर्णालीलाई अलआउट गराए । कर्णालीका ६ ब्याट्सम्यानले खाता खोल्न सकेनन् । कृष्ण र म्यान अफ द म्याच शक्तिले ३–३ तथा विक्रम र लालबहादुरले २–२ विकेट लिए । जवाफमा प्रदेश ५ ले १ विकेटको नोक्सानीमा ११ औं ओभरमै लक्ष्य भेटेको थियो । ओपनरद्वय सन्दीप सुनार र शंकर रानाले पहिलो विकेटका लागि ९ ओभरमा ५४ रनको साझेदारी गरे । जितका लागि २ रन आवश्यक परेको अवस्थामा शंकर राना ठूलो शट खेल्ने धुनमा टेक सलामीको बलमा मिडअन क्षेत्रमा क्याच आउट भए । उनले ३१ बलमा ६ चौका मदतले २९ रन जोडे । सन्दीपले ३० बलमा ६ चौका मदतले नटआउट २७ रन बनाए । मूलपानी क्रिकेट मैदानमा आर्मीले पहिले ब्याटिङ रोजेको प्रदेश ४ लाई ७६ रनमा अलआउट गर्‍यो । ओपनर अनिल गुरुङले नटआउट ४२ रन जोड्दै एक एन्डबाट स्कोर बढाए पनि अर्कोतर्फ लगातार विकेट खसेपछि प्रदेश ४ ले २९ ओभरमा सबै विकेट गुमाएको थियो । अनिलले ९० बलको समान गर्दै ७ चौका प्रहार गरे । प्रदेश ४ का ६ ब्याट्सम्यान खाता नखोली पेभेलियन फर्केका थिए । प्रदेश ४ लाई सस्तैमा समेट्न आर्मीका सागर पुन, साहब आलम र विक्रम सोबले ३–३ तथा सुसन भारीले १ विकेट लिए ।७७ रनको सहज लक्ष्य पछ्याएको आर्मीले १७ औं ओभरमा १ विकेट गुमाउँदै लक्ष्य प्राप्त गर्‍यो । ओपनर सागरले गोविन्द प्रधानको बलमा स्टम्पिङ आउट हुनुअघि ३३ बलमा १ चौका र २ छक्का मदतले २६ रन जोडे । अर्का ओपनर अनिल मण्डल ४५ बलमा ३ चौका प्रहार गर्दै २८ रनमा नटआउट रहे । नरेश बुढाऐरले १० रन जोडे । खेलको म्यान अफ द म्याच आर्मीका सागर पुन भए ।